

                                                                                                        Frederiksværk, den 31. juli 2021

Kære medlemmer!



Støtteforeningen har nu afholdt generalforsamling, og referat og formandens beretning er følgende:

**Bestyrelsens beretning på Generalforsamlingen**

**den 02. juli 2021**

2020 blev et år hvor verden ændrede virkeligheden. ”Den nye virkelighed” fik stor betydning for både Hospice, pårørende til patienter, de frivillige og dermed også for Støtteforeningen for Arresødal Hospice.

Covid-19 pandemien som gjorde sit indtog i marts2020 satte os alle i en nærmest trance-lignede situation. Danmark blev sat på ”pause”. Hospice oplevede i løbet af året periodiske nedlukninger og begrænsninger for både patienter og pårørende. De frivillige havde lange perioder hvor de blev udelukket fra deres jobs på Hospice og Støtteforeningens bestyrelse måtte aflyse bestyrelsesmøder og årets ”Mig til Dig Stafet 2020” samt Generalforsamlingen som skulle være afholdt inden udgangen af april 2020 ifølge vedtægterne.

Året 2020 startede med bestyrelsesmøde den 16. januar. Her konkluderedes det at året vi gik ind i så lyst ud. Egenkapitalen var vokset til tæt på kr. 200.000 hvilket skyldes ”Mig til Dig Stafetten” i oktober 2019. Vi kunne tilbyde frivilligkoordinatoren tilskud til udviklingskursus, tilskud til frivilligkoordinators løn blev udbetalt, kr. 25.000 blev sat til rådighed for frivilliggruppen til afholdelse af kursusaktiviteter og hospicetur. Indkøb af nye salmebøger, bøger, kikkert og skakbræt til opholdsstuen, malergrej til stengruppen, indkøb af rullevogn til pandekager om onsdagen som var blevet en stor succes for alle på Hospice. Frivilliggruppen havde fået en arv på kr. 20.000 til kursusaktiviteter. Alt så lovende ud og Generalforsamling blev planlagt til afholdelse den 23. april 2020.

Men så satte Corona/Covid-19 pandemien ind i marts. Bestyrelsesmøde samt generalforsamlingen blev udskudt på grund af forsamlingsforbud og generelle restriktioner.

Først den 18. juni fandt vi et hul i restriktionerne til at mødes fysisk, så her mødtes 5 af bestyrelsesmedlemmerne privat hos formanden. Her blev det besluttet at afholde den udsatte Generalforsamling den 10. september 2020, hvis regeringens restriktioner på det tidspunkt gjorde det muligt.

Der blev på mødet behandlet en ansøgning fra en patient, der som et sidste ønske, ville en tur til stranden i Liseleje. Turen blev bevilget og blev samtidig starten på flere bevillinger af samme karakter som fik betegnelsen ”patienttur for en dag”. Disse bevillinger ramte lige ind i vores nøgleopgave og fik forhåndsgodkendelser.

”Mig til Dig Stafet 2020” den 4. oktober blev aflyst på grund af Covid-19 og forsamlingsforbuddet.

Situationen omkring pandemien var for anspændt til at vi så muligheder for at igangsætte alternative indsamlingsmuligheder i stedet.

Vi var heldige at Corona/Covid-19 situationen den 10. september 2020 gjorde os i stand til at afholde Generalforsamlingen i Frivilligcenter Halsnæs.

På et efterfølgende bestyrelsesmøde blev en ny Bestyrelse konstitueret.

Anette Bang havde, på grund af ny jobsituation, besluttet at stoppe som næstformand. Bestyrelsen siger tak til Anette for hendes arbejde for bestyrelsen.

Christian Langvad som samtidig er frivillig på Hospice blev indvalgt og udnævnt til næstformand. Samtidig blev en ny suppleant indvalgt, Jonna Frederiksen som også er frivillig.

Inge-Lise Oster, som tidligere var suppleant blev enstemmigt udnævnt til Redaktør for foreningens nyhedsbrev med møderet.

En ansøgning om et ugentligt økonomisk tilskud til indkøb af blomsterartikler til ”blomsterdamen” blev godkendt for resten af året.

Årets sidste bestyrelsesmøde blev afholdt den 19. november 2020 på Arresødal Hospice.

Her blev godkendt ansøgninger om nye puder til opholdsstuen, opbevaringskasser til Jule- og Påskepynt, Indkøb af El-hækklipper til haveholdet, indkøb af bøger: ”Tæt på livet-tæt på døden” samt ”patientkørsler for en dag”. Bevilling af indkøb af 12 små juletræer til terrasserne samt div. indkøb af lys, bånd og sløjfer. Også juleblomster til patienterne blev bevilget.

Vi kunne konkludere at til trods for landets tilstand omkring Corona/Covid-19 havde vi alligevel opfyldt vores opgave på forskellige områder. Vi gik ud af 2020 med 88 medlemmer og en kassebeholdning på lidt over kr. 100.000.

De fortsatte begrænsninger for indsamlingsmuligheder gjorde at vi måtte erkende at vi fremadrettet ikke havde muligheder for at spå herom. Til gengæld kunne det være en mulighed for at begynde at tænke i andre baner.

Vores mål for 2021 er stadig det samme og vi vil endnu engang opfordre til at blive medlem af Støtteforeningen. Samtidig vil vi også opfordre de nuværende medlemmer som endnu ikke har betalt til at betale deres kontingent.

Og til alle: ”Hjælp os med at agitere for medlemskab.

**Bliv støtteforeningens ambassadør**,

bliv vores forlængede arm ud til familiemedlemmer, venner, arbejdskollegaer og andre og få dem til at melde sig ind på vores hjemmeside [www.stoetteforeningenarresoedal.dk](http://www.stoetteforeningenarresoedal.dk/)



|  |  |
| --- | --- |
| Et billede, der indeholder tekst  Automatisk genereret beskrivelse | [Velkommen - Støtteforeningen for Arresødal Hospice](http://www.stoetteforeningenarresoedal.dk/)[www.stoetteforeningenarresoedal.dk](http://www.stoetteforeningenarresoedal.dk) |

”.

Vi er stolte af at have efterkommet ønsker fra både patienter og pårørende samt at honorere de frivilliges store indsats på Hospice.

Vi takker Arresødal Hospice bestyrelse samt leder Lisbeth Due Madsen samt ansatte for et fortrinligt samarbejde.

Tak til Frivilligkoordinator Lone Clemen samt de frivillige for jeres indsats og samarbejde.

Revisor Rud Christiansen samt vores webmaster Maj Westphal (Mwebdesign.dk) sender vi varme hilsener som tak for jeres frivillige indsats.

Til sidst en tak til de medlemmer og andre interesserede som møder op til vores generalforsamling.

Jeg taler for hele bestyrelsen når jeg siger, at vi har valgt at bruge vores fritid på dette hverv, fordi vi brænder for at gøre en forskel for de mennesker som er på Arresødal Hospice.

Vi **kan** gøre en væsentlig forskel - når vi løfter i samlet flok.

Med venlig hilsen

For STØTTEFORENINGEN FOR ARRESØDAL HOSPICE

Mo Olofsson

Bestyrelsesformand

**Referat af**

**Ordinær Generalforsamling**

**Fredag den 2. juli 2021 kl. 19,00**

**på Frivilligcentret Halsnæs**

Formanden startede med at byde velkommen til den udsatte generalforsamling. Dagsorden ifølge vedtægterne blev gennemgået.

**1. Valg af dirigent og eventuelt stemmetællere**

Christian Langvad blev valgt til dirigent

Ulla Brun Madsen og Jonna Frederiksen blev valgt som stemmetællere.

Christian Langvad konstaterede at indkaldelsen til generalforsamlingen var sendt ud rettidig.

**2. Formanden forelagde bestyrelsens beretning**.

Bestyrelsens beretning var udsendt med indkaldelsen til generalforsamlingen.

Formanden henviste til eventuelle spørgsmål til beretningen.

Lisbeth Due Madsen sagde tak for de bevillinger, som bestyrelsen havde bevilliget i Året.

**3. Forelæggelse af revideret regnskab.**

Formanden gennemgik årets resultat i kassererens fravær

Årets resultat – 49024 kr.

Der er ved udgangen af 2020 en egenkapital på 144.713 kr.

Lisbeth Due Madsen sagde, at vi skulle være opmærksomme på renter af indestående over 100.000 kr., som banken vil pålægge os at betale, vi skal huske at kontakte banken og nægte at betale disse renter.

**4. Vedtægternes datering**

Formanden oplyste, at den oprindelige datering er fra stiftende generalforsamling den 17. maj 2005 og sidste ændring er vedtaget på generalforsamlingen den 27. april 2010.

**5. Behandling af indkomne forslag**

Der var ingen modtaget

**6. Forelæggelse af budget med forslag til kontingent**

Bestyrelsen foreslog uændret kontingent, hvilket blev godkendt.

Det er et reduceret budget for 2021 da der ikke er udsigt til af afholde Stafet og medlemstallet ikke stiger er budgettet nedskrevet med hensyn til støtte til de frivillige og donationer til Hospice.

**7. Valg af 3 bestyrelsesmedlemmer og 2 suppleanter**

Følgende blev valgt til bestyrelsen:

Mo Olofsson

Der var desværre ingen der meldte sig til de 2 ledige bestyrelsesposter. Derfor må der foretages indkaldelse til en ekstraordinær generalforsamling.

Følgende blev valgt som suppleanter

Jonna Frederiksen

Kirsten Olsen

**8. Valg af revisor**

Revisor Rud Christiansen blev valgt

**9. Eventuelt**

Lisbeth Due Madsen roser køreturene for patienter som bliver godkendt uden bemærkninger.

Der var mødt 3 medlemmer op foruden bestyrelsen.

Christian Langvad takkede for god ro og orden og erklærede generalforsamlingen for afsluttet.

2. juli 2021

Christian Langvad

Dirigent på generalforsamlingen

Mo Olofsson

Formand for Støtteforeningen

Arresødal Hospice

Ulla Brun Madsen

referent

----------------

Generalforsamlingen blev som det kan ses en sørgelig generalforsamling for støtteforeningen. Dette til trods for, at der såvel i indkaldelser til generalforsamlingen fra bestyrelsen og artikler i de lokale aviser var opfordret til at møde på generalforsamlingen, idet flere medlemmer af bestyrelsen ikke ønskede genvalg.

Støtteforeningen siger farvel til vores mangeårige kasserer og sekretær med en kæmpe tak for det arbejde, de har lagt i støtteforeningen. Også suppleant Mia Larsen takker vi for tiden i støtteforeningen.
Skulle du kende nogen, eller kunne du selv tænke dig at træde ind som kasserer eller sekretær, så hold dig ikke tilbage. Bestyrelsesmedlemmer kan sagtens være folk udefra, forhenværende pårørende og andre med interesse for foreningen og dens arbejde. Overordnet handler opgaven jo om, at være med til aktiviteter, der kan skabe midler/penge ind i foreningen og efterfølgende være med til at dele dem ud igen.

Som ny suppleant siger vi velkommen til Kirsten Olsen. Kirsten Olsen er 82år og har siden efteråret 2011 været frivillig på hospice, de sidste 3 år dog alene som medhjælper til musikarrangementer. Kirsten Olsen har boet i Frederiksværk (først i Ølsted) og siden i byen siden 2005. Kirsten har altid haft lyst til at hjælpe, hvor der er behov, og efter hendes mands død læste hun om hospice og mente, at hun kunne bruges der. Kirsten har siddet på kontor i 40 år, så service har været valgsprog hele livet, og hvis hun kan bidrage til hjælp i støtteforeningen, gør hun det gerne.

Som det fremgår af referatet var der alene mødt **3** medlemmer ud over bestyrelsen! Det må kunne gøres bedre. Vi er så heldige, at vi i vores lokalområde har en perle som Arresødal Hospice.

Den manglende tilslutning , og at der, som følge heraf, ikke kunne vælges sekretær og kasserer til bestyrelsen gør, at der senere vil blive afholdt en ekstraordinær generalforsamling, som vi denne gang håber på vil få den opbakning, som støtteforeningen for hospice fortjener. (Dette lille opråb står helt for redaktørens egen regning).

**EKSTRAORDINÆR GENERALFORENINGEN**

**den 30. september 2021, kl. 19.0**0

Hele bestyrelsen og alle frivillige på Arresødal Hospice brænder for vores hospice, og det smerter at følgen kan være, at støtteforeningen eventuelt må lukke ned på grund af manglende tilslutning - derfor mød op til vore næste generalforsamling, så bestyrelsen kan tage arbejdstøjet på til glæde for vores hospice og de patienter med deres pårørende, der skal afslutte et livsforløb på hospice.

Endvidere, som det fremgår af formandens beretning, vil foreningen ønske, at der mellem vore medlemmer findes en, som kunne ønske sig at blive ambassadør for foreningen, og det skal her stærkt anbefales, at du tænker over muligheden herfor.

**HVERDAGEN PÅ HOSPICE**

De frivillige på hospice er i det væsentligste vendt tilbage til deres gerning, og de er med til at fylde hospice med omsorg og venlighed. Deres indsats løfter stedet op og giver personalet en påmindelse om, at dette arbejde betyder noget. Samtidig er deres næstekærlighed til patienter og pårørende et tegn på, at hospicetanken virkelig gør en forskel. Alle deres frivillige hænder finder altid kreative måder at udøve deres frivillighed på til glæde for alle.

Siden støtteforeningens sidste nyhedsbrev har hospice måtte sige farvel til Eva Kobberbøl, som nogle måske vil kende fra mange år i det ud kørende team. Eva er gået på pension. Også psykomotorisk terapeut Trine Zester er stoppet.

Hospice har herefter ansat en ny psykomotorisk terapeut,  og man har yderligere ansat en fysioterapeut. De skal begge varetage funktioner på hospice og hos patienterne i deres hjem.

Alt i alt har det været en lidt stille periode på hospice i forbindelse med restriktioner grundet corona, men støtteforeningen har nogle gange foranlediget, at patienter har fået et ønsket gensyn med en plet, der netop var vigtig for dem. Der er blevet indkøbt og doneret bogen "Tæt på døden - Tæt på livet" til hospice og til udlån til de frivillige, ligesom det er indkøbt 2 stk. fuglebøger. Endvidere er der specielt til de kvindelige patienter indkøbt lak til neglene og en tørremaskine.

Der har også været afholdt nogle hyggestunder med frivillige musikere, der velvilligt har stillet op ugentligt og hygget omkring alle på hospice, ligesom der har været besøg af operasanger Cecilia Lindwall og pianist Knud Rasmussen.

Derimod har vi måtte sige farvel til den mangeårige tradition med fællessang med de frivillige sangfugle. Gruppen var ret stor, men tilslutningen fra patienter og pårørende svarede ikke dertil, hvorfor reflektionen fra tovholder blev, at gruppen blev opløst i den form, der hidtil har bestået. Der arbejdes på, at fællessang med hyggestunder efterfølgende vil kunne finde sted på anden vis

**EN FRIVILLIG FORTÆLLER**

En af vore frivillige Anne-Grete Hamm har til nyhedsbrevet fortalt sin historie om, hvordan hun selv i sin tid gik fra selvstændig til frivillig. Efter i mere end 25 år at have stået på de bonede gulve takkede Anne-Grete af for at blive pensionist og blev efter opfordring fra en veninde frivillig på Arresødal Hospice. Det, der tiltalte hende var bl.a. stilheden.  Som Anne-Grete udtrykket det: "Det at være frivillig har lært mig at være stille og lytte til andre mennesker. Det givet meget erfaring at lytte".

Anne-Grete har også prøvet selv at være pårørende på hospice, da hendes mand for nogle år siden fik ophold på Arresødal hospice med lungecancer.

Anne-Grete fortæller videre: "Denne tid, hvor jeg gerne ville være hans kone, og ikke bare være plejer der hjemme, hjalp det udgående team i starten i hjemmet., og senere var vi "heldige" ,  at få plads på hospice. Han nåede at ligge på hospice i 6 dage, så han fik plads på det helt rigtige tidspunkt.

Det var utrolig hårdt at køre min mand på hospice, for man ved jo godt, hvor det ender. Jeg har haft med så mange patienter og pårørende at gøre, sammen med det faglige personale, men at opleve den varme, ekspertise og helt unikke behandling vi fik, gjorde en stor forskel for mig.

Man ved faktisk slet ikke, hvor stor en forskel man gør som frivillig, før man selv står på den anden side.

Roen og personalets naturlige forhold til døden gør, at man selv bliver rolig, og føler sig tryg."

Det ville være godt, hvis vi alle kunne være med til at fjerne det tabu, der er omkring hospice og åbne op for, at man tør tale om hospice, og hvad der rent faktisk foregår på hospice.

Medlemmerne er velkomne til at sende deres små historier fra deres eventuelle forbindelse til hospice og deres dagligdag der til undertegnede på min mail, eller du kan give mig en SMS på telefonen, så ringer jeg dig op.

**PRÆSENTATION AF VORES HOSPICEPRÆST**

Støtteforeningen vil gerne præsentere vores præst på hospice, nemlig Pia Niebuhr.



der fortæller bl.a.:

"Jeg har igennem flere år været sognepræst og bosiddende i Mårum præstegård.
Jeg har været præst i Frederiksværk provsti i 20 år og har været ansat i både Annisse, Ramløse, Søborg og på Esbønderup Sygehus, da det eksisterede, så jeg kender efterhånden området rigtig godt og har gennem årene truffet og del vigtige livsbegivenheder med rigtig mange mennesker. Noget jeg har anset som det største privilegium, ved at være præst.

Nu har jeg været præst på hospice et par år, og hvor er der sket meget. Jeg var selvfølgelig meget spændt og nervøs, da jeg kom herop første dag, og sådan tror jeg mange har det, når de træder ind på et hospice.

Man går lidt forsigtigt med dørene, for hvad venter der på den anden side? Hvordan bliver jeg taget imod? Er alle mennesker kede af det hele tiden? Kan jeg holde til at arbejde sådan et sted, kan jeg gøre nogen gavn?

Selvfølgelig blev jeg rigtig godt modtaget! Og det der ventede på den anden side, var nogle meget,  meget dygtige og dedikerede medarbejdere og frivillige, som vitterlig hele tiden har i tankerne, "hvordan kan jeg gøre noget for min patient", og der bliver tænkt helt ned i mindste detalje. Jeg er virkelig fuld af beundring for personalets arbejde og store omsorg for de familier, som må leve en periode af deres liv her på hospice.

Og selvfølgelig er her mange, som er kede af det. Der er både fortvivlelse, afmagt, vrede, sorg, udmattelse og håbløshed, i en familie der står til at skulle miste. Men der er også vedkommende snakke, glæde, grin, kram, kærlighed og nærvær.

Mit arbejde består primært af religiøse og eksistentielle samtaler med patienter og pårørende samt holde andagter - såkaldt åndelig omsorg. Og hvor har jeg bedt mange fadervor, lyst velsignelser og haft gode, dybe, vedkommende, lærerige, udfordrende, morsomme samtaler med både patienter og pårørende om livet, om døden og hvad vi tror og håber på. Samtaler som jeg er dybt taknemmelig for.

Og jo, der er tunge dage, men mest er der gode og lyse og meningsfulde dage. Som der forhåbentlig er i det liv, vi alle sammen lever.

Andagterne har vi hver anden torsdag og ud over patienter og pårørende deltager frivillige. Efter andagten drikker vi kaffe, sludrer og spiser kage."

**STØTTEFORENINGENS FREMTID**

Støtteforeningen vil stå med en stor udfordring i at skaffe så mange kontingenter og donationer som overhovedet muligt, for at kunne yde til glæde for hospice, isæt nu når den årlige stafet grundet restriktioner ikke afholdes.

Det er fortsat foreningens ønske, at du stadig har lyst til, som medlem i form af kontingent eller ved en donation,  at støtte foreningen, og skulle du have familiemedlemmer eller venner, der kunne tænke sig at være medlem af støtteforeningen, vil det glæde foreningen overordentlig meget, og tilmelding kan ske via støtteforeningens hjemmeside på adressen nedenfor.

*Kontingent er fortsat kr. 200,00 for singler, kr. 300 for par og kr. 500 for virksomheder.*

**Kontingent for 2021 bedes indbetalt på konto nr. 3572-10084431 eller mobilepay 87652**. Husk at opgive navn og e-mailadresse på indbetalingen.

Mit ønske og håb for støtteforeningens fremtid vil trods restriktioner og manglende muligheder for aktiviteter være, at støtteforeningen fortsat må kunne modtage al den støtte fra vore medlemmer og sponsorer, som vi hidtil har haft så stor glæde af, også selv om vi i år ikke personligt kommer rundt og hilser på.

Der er mulighed for skattefradrag for bidrag op over 1 kr. og op til 17.000.00 pr. år (gældende for 2021). Ægtefæller har ret til hver sit fradrag årligt.

Selv om vi skifter kasserer, vil det også fremover være et ønske, at du husker at oplyse både navn og e-mailadresse i forbindelse med indbetalingen. Skat skal også tro på, at der står mennesker bag, og hvis du vil have indberettet fradraget til skat, så skal kassereren også have CPR nr. eller CVR nr.

**Hvis du ønsker skattefradrag for gavebeløb, skal konto nr. 2540-4394235089 benyttes.**

Du kan løbende følge med i vore aktiviteter via vores hjemmeside, her lægger vi løbende billeder og nyt op. Skulle du have spørgsmål eller ideer, er du altid velkommen til at kontakte bestyrelsen, vi kan også findes på nedenstående hjemmeside.

**https:// www. stoetteforeningenarresoedal.dk eller**

**Facebook: Støtteforeningen Arresødal Hospice**

Bestyrelsen ønsker dig og din familie alt mulig godt i fremtiden, og siger tak for enhver støtte Støtteforeningen for Arresødal hospice måtte modtage i den kommende tid.

De venligste hilsner fra

STØTTEFORENINGEN FOR ARRESØDAL HOSPICE

Inge-Lise Oster

Redaktør

Telf. 20 87 54 44